Sienna Guilloryová

Sienna Guilloryová (* 16. marec 1975, Kettering, Northamptonshire, Anglicko) je anglická herečka a bývalá modelka. Je známa z filmov ako "Iný život" (2000), "Časostroj" (2002), "Trójska Helena" (2003), "Resident Evil: Apokalypsa" (2004), "Eragon" (2006), "Atramentové srdce" (2008), "Resident Evil: Afterlife" (2010), "Resident Evil 5: Odveta" (2012), "High-Rise" (2015), "Veľký červený pes Clifford" (2021) a z televíznych seriálov ako "Mestečko Fortitude" (2015 - 2018) a "Šťastlivec od Stana Lee" (2016 - 2018).
Detstvo a mladosť.
Guilloryová sa narodila v meste Kettering v grófstve Northamptonshire v Anglicku. Je dcérou amerického ľudového gitaristu Isaaca Guilloryho a jeho prvej manželky, anglickej modelky Tiny Thompson. Jej otec bol synom amerických a turecko-židovských rodičov a narodil sa na námornej základni Guantánamo Bay na Kube.
Jej rodičia sa presťahovali do Fulhamu v Londýne, keď mala Guilloryová dva roky, neskôr do Norfolku, keď mala jedenásť rokov. Ako desaťročná odcestovala s bratrancom do Mexika, aby sa naučila španielsky.
Má nevlastného brata Jacea, s ktorým má rovnakú matku. Jej otec ho adoptoval. Jej rodičia sa rozviedli v roku 1990. V roku 1993 sa jej otec oženil druhý krát, a mal dve ďalšie deti. Jej otec v decembri 2000 zomrel na rakovinu. 
Kariéra.
Modeling.
Guilloryová pracovala ako modelka v kampaniach pre Armani, Dolce &amp; Gabbana, Burberry a Paul Smith. Tiež sa objavila na obálkach niekoľkých módnych časopisov. V roku 1999 sa stala tvárou kampane na vôňu Hugo Boss, ktorá nahradila modelku Karen Ferrari a pokračovala v kampani tri roky. Po niekoľkých rokoch modelingu sa Guilloryová v roku 2000 vrátila k herectvu. 
Herectvo.
V roku 1993 Guilloryová debutovala vo filme "Jazdci". Jej herecký výkon jej vyniesol ďalšiu malú rolu v minisérii "The Buccaneers", v roku 1995 po boku Miry Sorvino a Carly Gugino. 
Ďalej sa objavila vo viacerých televíznych a filmových úlohách ako napríklad vo filme "Star! Star!" (1999) či Iný život (2000). V roku 2000 dostala výrazne väčšiu rolu vo filme "Dievča ako ty", film však nezískal úspech v pokladniach. Menšiu rolu si zahrala vo filme "Časostroj", z roku 2002. O rok neskôr, sa pripojila k hereckému obsadeniu ako Emma Thompson, Bill Nighy a Liam Neeson vo filme "Láska nebeská". V rovnakom roku si zahrala aj vo filme "Trójska Helena". 
V roku 2004 bola obsadená do postavy Jill Valentine po boku Milly Jovovich, vo filme "Resident Evil: Apokalypsa". Postavu Jill Valentine, si Guilloryová zopakovala aj v ďalších dvoch pokračovaniach, "Resident Evil: Afterlife" v roku 2010, "Resident Evil 5: Odveta" v roku 2012. Guilloryová sa mala pôvodne objaviť aj v "Resident Evil: Zánik", ale kvôli natáčaniu filmu "Eragon", v roku 2006 sa natáčania nemohla zúčastniť.
Guilloryová hosťovala aj v televíznych seriáloch, ako napríklad "Myšlienky vraha" v roku 2008 a v roku 2013 účinkovala v štyroch epizódach televízneho seriálu "Luther". V roku 2015 bola súčasťou hlavného hereckého obsadenia televízneho seriálu "Mestečko Fortitude". Natáčanie televízneho seriálu sa skončilo v roku 2018. V januári 2016 sa pripojila k hereckému obsadeniu televízneho seriálu "Šťastlivec od Stana Lee". 
V roku 2023 stvárnila miliardársku investorku vo filme "Meg 2: Návrat do hlbín". V rovnakom roku účinkovala aj v televíznom seriály "Silo".
Súkromný život.
Guilloryová sa v júli 1997 vydala za herca Nicka Morana. Ich manželstvo sa skončilo rozvodom v roku 2000. Od roku 2000 tvorila pár s anglickým hercom Enzom Cilentim a zosobášili sa v roku 2002. Guilloryová spoločne s manželom spolu často vystupujú v rôznych divadelných inscenáciách. Dňa 1. februára 2011 sa im narodili dvojčatá, Valentina a Lucia Cilenti.